Varošište (Rogatica)
Varošište je naseljeno mjesto u općini Rogatica, Bosna i Hercegovina. U naselju se nalaze ostaci srednjovjekovnog grada Borač, na geografskim koordinatama: 43˚45'N 18˚57'E, na teško pristupačnom terenu iznad lijeve obale Prače, nedaleko od željezničke stanice Mesići. Bio je glavno boravište i dvor vlastela Pavlovića. Ostaci ovog utvrđenja, osim manjih sondažnih istraživanja, nisu detaljno istraživani. Ova tvrđava je jedna od najvećih na području nekadašnjeg Bosanskog kraljevstva. Ispod utvrđenja izgrađeno je i podgrađe, u izvorima prvi put spomenuto 1417. godine. To podgrađe se naziva subBorač, sotoBorač, a najčešće Podborač i predstavlja preteču današnjem naselju Varošištu. U njemu je podignuta carina Pavlovića, a dubrovčani su imali svoju, dubrovačka kolonija. Nakon pada srednjovjekovne Bosne 1463. godine, Borač je spaljen i srušen do temelja. Podgrađe je jedno vrijeme postojalo kao središte nahije Borač, međutim od 1485. godine je napušteno i palo u zaborav.